
Silafont36 nyomásos öntészeti ötvözet mechanikai tulajdonságainak vizsgálata

Kulcsszavak: AlSi10MnMg; olvadék metallurgia; homogenizálás; mesterséges öregítés; mechanikai tulajdonságok
A járműipari öntészet területén egyre szigorodó vevői kritériumoknak kell megfelelni mind az olvadékminőség, mind a késztermék tulajdonságait tekintve. Dolgozatom célkitűzése a Silafont36 öntészeti ötvözetből öntött termékek mechanikai tulajdonságait befolyásoló paraméterek vizsgálata volt.
Az ipari gyakorlatban alkalmazott olvadékelemzési eljárásokkal, sűrűség-index méréssel és K-mold teszt alkalmazásával minősítettem az olvadék tisztaságát. Az olvadék túlhevítésének számos káros hatását sikerült igazolni, ugyanis az oldott gáztartalom jelentősen megemelkedett, ugyanakkor az olvadéktisztítási folyamatot követő K-mold minták töretfelülete rendszeresen komplex zárványokkal volt szennyezett, amely a túlhevítés során végbemenő oxidációs folyamatokkal magyarázható.
A túlhevítés jelentős hatással volt az oxigénhez nagy affinitású az ötvözőelemek (Mg, Sr) kiégésében, melyeket előötvözetek (AlSr10, AlMg65) alkalmazásával pótolnom kellett, a specifikációban előírt érték betartása érdekében. Az olvadék felületének oxidációtól való védelmének érdekében alkalmazott fedősó nem hozta az elvárt eredményeket, az ötvözők adagolási pontjának megváltoztatása a gáztalanítási periódus végére pedig szintén nem hozott pozitív változást az öntvények mechanikai tulajdonságában, melynek oka a felület közelében történő oldódás és oxidálódás. A mechanikai tulajdonságok különböző öregítési eljárások után sem hozták az elvárt eredményeket, ezért szövetszerkezeti vizsgálatokat végezetem. Összehasonlításra került az olvasztás után létrejött- valamint a beszállítótól származó tömbösített eredeti, Silafont36 ötvözet szövetszerkezete. Az optikai- és SEM vizsgálatok legfontosabb eredményei vas-mangán intermetallikus vegyületfázisok detektálása az öntvények szövetszerkezetében. Ezek a vegyületfázisok kémiailag stabilak, az alaksajátosságuknak és rideg fázisként való viselkedésüknek negatívan befolyásolják a Silafont36 típusú ötvözet mechanikai tulajdonságait, amely így elmarad a vevői specifikációtól, az alkalmazott hőkezelési eljárás mellett is. A technológiában alkalmazott paraméterek (olvasztási, gáztalanítás, mesterséges öregítés) optimalizálása mellett a legfontosabb az intermetallikus fázisok megjelenésének elkerülése és forrásának feltárása volt. A dolgozat további célja a T6-os hőkezelési eljárások alkalmazhatóságának és eredményességét vizsgálata, összevetve az előzetese alkalmazott, T5-ös hőkezeléssel szemben, mely kísérletek végső célja, a mechanikai tulajdonságok teljesülése.



